Dôvodová správa 

Všeobecná časť

V súvislosti so vstupom Slovenskej republiky 1. mája 2004 do Európskej únie bolo potrebné zabezpečiť efektívnu účasť Slovenskej republiky v Eurojuste, orgáne Európskej únie, vytvorenom na účely zlepšovania koordinácie a spolupráce orgánov justície členských štátov, prípravy týchto štátov na prechod k niektorým minimálnym spoločným úpravám v oblasti trestného práva hmotného aj procesného a na podporu vytvárania inštitucionálnych prvkov presadzovania uvedených noriem.

	Z týchto dôvodov bol v roku 2004 schválený zákon č. 530/2004 Z.z., ktorý upravoval zásady a otázky vymenovania, vyslania a pôsobenia národného zástupcu Slovenskej republiky v Eurojuste, ďalej určenia jeho mandátu a dĺžky jeho trvania, vrátane ukončenia jeho činnosti v Eurojuste. Potrebná bola tiež vnútroštátna úprava týkajúca sa vymenovania asistenta, určenia národných spravodajcov a rozsahu ich činností, ako aj vymenovania člena spoločného dozorného orgánu Eurojustu, dĺžku trvania jeho mandátu a ukončenie jeho činnosti.
	
Po dvoch rokoch od účinnosti zákona, a po rekodifikácii trestných kódexov sa ukazuje, že sudca, ak by bol národným zástupcom Slovenskej republiky v Eurojuste, nemôže plniť všetky úlohy tak, ako to predpokladá čl. 6 a čl. 7 Rozhodnutia Rady z 28. februára 2002 ktorým sa zriaďuje Eurojust s cieľom posilniť boj proti závažným trestným činom.

Z tohto dôvodu je vhodné určiť, že národným členom, resp. asistentom národného člena, môže byť len prokurátor, a primerane k tomu zmeniť aj spôsob jeho menovania a odvolania. Novela zákona zároveň zjednodušuje proces odvolávania asistenta národného člena a zástupcu Spoločného dozorného orgánu.

Nakoľko čl. 9 Rozhodnutia Rady z 28. februára 2002 ktorým sa zriaďuje Eurojust s   určuje, že národný člen, pokiaľ ide o jeho štatút, podlieha vnútroštátnemu právu svojho členského štátu, je postačujúce riešiť vyššieuvedené zmeny novelou zákona č. 530/2004 Z. z. o zastúpení Slovenskej republiky v Eurojuste a o zmene a doplnení niektorých zákonov.

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1. Predkladateľ právneho predpisu: vláda Slovenskej republiky 

2. Názov návrhu právneho predpisu: Návrh zákona, ktorým sa mení a dopĺňa zákon č. 530/2004 Z.z. o zastúpení Slovenskej republiky v Eurojuste a o zmene a doplnení niektorých zákonov

3. Problematika návrhu právneho predpisu:
a)      nie je upravená v práve Európskych spoločenstiev: 	 
         je upravená v sekundárnom práve Európskej únie:  rozhodnutie Rady 2002/187/SVV  z 28. februára 2002, ktorým sa zriaďuje Eurojust za účelom posilnenia boja proti závažnej trestnej činnosti		
b)	 nie je obsiahnutá v judikatúre Súdneho dvora Európskych spoločenstiev alebo Súdu prvého stupňa Európskych spoločenstiev. 

4. Záväzky Slovenskej republiky vo vzťahu k Európskym spoločenstvám a Európskej únii:
a)	z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii nevyplývajú žiadne záväzky , 
b)	pre uvedenú oblasť neboli ustanovené žiadne prechodné obdobia vyplývajúce z Aktu o podmienkach pristúpenia pripojenom k Zmluve o pristúpení Slovenskej republiky k Európskej únii,
c)	lehota na implementáciu rozhodnutia bola splnená prijatím zákona  č. 530/2004 Z. z.  o zastúpení Slovenskej republiky v Eurojuste a o zmene a doplnení niektorých zákonov s platnosťou od 9. 10. 2004 
d)	proti Slovenskej republike sa nevedie konania o porušení Zmluvy o založení Európskych spoločenstiev podľa čl. 226 až 228 Zmluvy o založení Európskych spoločenstiev v platnom znení,

5. Stupeň zlučiteľnosti návrhu právneho predpisu alebo návrhu legislatívneho zámeru s právom Európskych spoločenstiev alebo právom Európskej únie:
úplný

6. Gestor a spolupracujúce rezorty: Ministerstvo spravodlivosti SR

Osobitná časť

K Čl. I

K bodu 1 (§ 2 ods. 1)

Predmetným ustanovením sa rieši problematika efektívneho plnenia úloh súvisiacich s účasťou Slovenskej republiky v Eurojuste jej národným zástupcom. Podľa Trestného poriadku má prokurátor, ako jediný orgán (na rozdiel od sudcu a policajta) postavenie, a s ním súvisiace oprávnenia, ktoré mu plne umožňujú plniť úlohy vyplývajúce z čl. 6 a čl. 7 Rozhodnutia Rady z 28. februára 2002 ktorým sa zriaďuje Eurojust s cieľom posilniť boj proti závažným trestným činom.

K bodu 2 (§ 2 ods. 2)

Nakoľko národným členom bude môcť byť len prokurátor, navrhuje sa, aby národného člena vymenúval a odvolával minister spravodlivosti, na základe návrhu generálneho prokurátora.

K bodu 3 (§ 2 ods. 5)

Navrhovaným vypustením príslušného odseku sa zjednodušuje proces odvolania národného člena. Minister spravodlivosti, na základe svojej právomoci v zmysle § 2 ods. 2 zákona č. 530/2004 Z.z. o zastúpení Slovenskej republiky v Eurojuste a o zmene a doplnení niektorých zákonov, odvoláva národného člena aj bez predchádzajúceho písomného vyjadrenia prezidenta Kolégia Eurojustu.

K bodu 4 (§ 4)

Národným členom (po zmene § 2 ods. 1) bude môcť byť len prokurátor, preto je potrebné zmeniť aj časť týkajúcu sa rozsahu oprávnení.

K bodu 5 (§ 6 ods. 1)

Návrh zákona ustanovuje zmenu tak na poste národného zástupca, ako aj na postoch asistentov národného zástupcu. Navrhuje sa, aby asistentom národného zástupcu mohol byť len prokurátor, z rovnakých dôvodov, ako pri národnom zástupcovi.

K bodu 6 (§ 6 ods. 2)

Návrh zákona špecifikuje, akým spôsobom bude menovaný asistent národného člena. Obdobne, ako pri menovaní národného člena, aj pri jeho asistentovi, sa právo menovať ponecháva ministrovi spravodlivosti, na návrh generálneho prokurátora.

K bodu 7 (§ 6 ods. 6)

Navrhovaným vypustením príslušného odseku sa zjednodušuje proces odvolania asistenta národného člena. Ten bude môcť byť odvolaný ministrom spravodlivosti aj z iných dôvodov, ako len z dôvodu, že si neplní svoje povinnosti (tak, ako tomu bolo doteraz).

K bodu 8 (§ 8 ods. 4)

Navrhovaným vypustením príslušného odseku sa zjednodušuje proces odvolania zástupcu  Slovenskej republiky v Spoločnom dozornom orgáne. Zástupcu menuje a odvoláva minister spravodlivosti, a tomuto by malo byť ponechané plné právo rozhodnúť o odvolaní zástupcu, aj bez predchádzajúceho písomného vyjadrenia prezidenta Kolégia Eurojustu.  

K Čl. II:

Vzhľadom dĺžku legislatívneho procesu je reálne predpokladať, že účinnosť nadobudne najneskôr 1. marca 2007.